Dve veže

Dve veže je kniha od J. R. R. Tolkiena, druhý diel fantasy trilógie Pán prsteňov. Je pokračovaním knihy Spoločenstvo prsteňa. Nasledujúci diel má názov Návrat kráľa. Kniha sa skladá z dvoch dielov - kníh (pôvodné séria mala šesť kníh). Prvá polovica Dvoch veží, tzv. tretia kniha, opisuje cesty človeka Aragorna, elfa Legolasa, trpaslíka Gimliho, hobitov Chicha a Pipina. Druhá polovica Dvoch veží, tzv. štvrtá kniha, sa zaoberá osudmi Sama, Froda a Glocha. Opisuje udalosti odvtedy, ako sa Samved Mukro s Frodom Bublíkom dostali na dohľad brán Mordoru.

 Dej 
 Tretia kniha 

V prvej scéne Aragorn nájde umierajúceho Boromira, ktorý bojoval proti presile ohyzdov. Boromir prizná Aragornovi, že chcel Frodovi vziať Prsteň. Aragorn, Gimli a Legolas vystroja Boromirovi pohreb, pričom jeho telo pošlú v člne po rieke. Potom začnú prenasledovať ohyzdov, ktorí uniesli hobitov Pipina a Chicha cez územie jazdeckej marky zvanej Rohan. Stretnú sa s rohanskými jazdcami, ktorí im navzdory počiatočnej podozrievavosti venujú kone svojich padlých druhov a prezradia im, že ohyzdov pobili, ale hobitov medzi nimi nevideli. Aragorn stopovaním zistí, že minimálne jednému z hobitov sa podarilo ujsť. Stopujú ich až do lesa Fangorn. Keď si po mnohodennom únavnom pochode konečne dovolia oddýchnuť, ktosi ich pripraví o kone. Neskôr však na svoj veľký úžas stretnú Gandalfa, o ktorom si mysleli, že zahynul v baniach Morie. Gandalf im vyrozpráva, ako porazil démona Balroga a vrátil sa na tento svet. Zároveň im prezradí, že Chicho a Pipin sú v bezpečí, takže po nich nemusia pátrať. Všetci štyria sa následne vyberú do sídla rohanského kráľa Theódena. Ohyzdi plienia Rohan, ale Theóden nič nepodniká, pretože mu zle radí jeho sluha Gríma, prezývaný Úlis. Gandalf privedie Theódena k rozumu a ten Grímu, Sarumanovho poskoka, vyženie. Následne idú Legolas, Gimli, Aragorn a Gandalf do boja proti Sauronovým silám spolu s Theódenom a jeho synovcom Eómerom. Ríši zatiaľ vládne Eómerova sestra Eówyn, ktorej sa Aragorn zapáči. Pri bitke v Helmovej rokline spojenci porazia sily ohyzdov a ľudí. Vyzabíjajú všetkých ohyzdov. Posledných zaženú do podivného lesa, ktorý sa znenazdajky objavil na rohanskom území, kde nijaký les nikdy predtým nerástol. Gandalf vie, čo je to za les, ale je tajnostkársky až do chvíle, keď sa ukážu enti, takisto nepriatelia Sarumana.

Medzitým sa Pipinovi unášanému ohyzdami podarilo prerezať povrazy, ktorými mal spútané ruky, a zanechávať za sebou stopy pre svojich záchrancov. V zmätku sprevádzajúcom bitku, v ktorej Eómer a jeho družina pozabíjali ohyzdov, spolu s Chichom ujdú do Fangornu. Vo Fangorne prišli na bralo, kde stretli enta Stromobrada, najstaršieho enta v lese. Potom ich zaviedol do svojho obydlia, kde ich pohostil a rozprávali sa o všeličom, okrem iného aj o tom, ako entky vymizli a enti ich márne hľadajú. Stromobrad a Chicho s Pipinom šli na zhromaždenie entov. Zhromaždenie však z pohľadu hobitov trvalo dlho, pretože jazyk entov je veľmi zdĺhavý, kým entom sa zase rýchlosť hobitov a ľudí javí ako unáhlená. Na noc ich zobral iný ent, ktorý bol na pomery entov tiež unáhlený. Enti sa napokon dohodli, že zaútočia na Sarumana, pretože na jeho príkaz ohyzdi ničia stromy, ktoré enti milujú. Na druhý deň vyrazil pochod entov do Isengardu, Sarumanovho obydlia. Tam mierili po víťaznej bitke v Helmovej rokline aj Aragorn, Legolas, Gimli a Théoden. Keď prišli do Isengardu, našli ho rozváľaný a zatopený, len Orthanc, Sarumanova veža, stál. Pri jeho bráne narazili na svoju veľkú radosť na Chicha a Pipina, ktorí sa hostili na jedle, čo zostalo po ľuďoch slúžiacich Sarumanovi. Potom zobral Gandalf Pipina do Minas Tirithu.

 Štvrtá kniha 
V štvrtej knihe Frodo so Samom putujú náročným a bezútešným terénom hôr v blízkosti Mordoru. Vedia, že ich sleduje Gloch. Keď Gloch spadne z výšky, Sam využije príležitosť, vrhne sa na neho a s Frodovou pomocou ho porazí. Frodo však pri spomienke na Gandalfove slová, ktoré vyslovil v Morii, nedovolí Glocha zabiť. Zviažu ho elfským povrazom, ale Glochovi všetko pochádzajúce od elfov škodí a páli ho to. Napokon Glocha rozviažu potom, ako odprisahá vernosť Frodovi. Sam však zostane voči Glochovi podozrievavý. 

Gloch ich bezpečne prevedie cez magické močiare pred Mordorom, ktoré obsahujú nebezpečné svetielka a prízraky ľudí a elfov, ktoré tam padli v dávnej bitke. Sam si v noci potajomky vypočuje, ako sa Gloch zhovára s bytosťou vo svojom vnútri. V rozhovore zápasí dobrá stránka Glocha so zlou, zlá však zvíťazí. Sam pochopí, že Gloch chce zobrať Frodovi prsteň a nechať si ho. Navzdory odporu a strachu Gloch privedie dvojicu hobitov pred brány Mordoru. Presvedčí však hobitov, aby sa nepokúsili dostať dovnútra cez hlavnú bránu. Sľúbi, že im ukáže inú cestičku a vedie oboch hobitov ďalej na juh. Tam dorazia do prívetivejšieho kraja Ithilienu. Keď Sam zabudne zahasiť oheň, na ktorom uvaril na večeru zajace, dym k nim privedie mužov pod velením Faramira, Boromirovho mladšieho brata a syna správcu Gondoru. Vďaka kúzelnému elfskému člnu Faramir videl bratovo telo a vie, že je mŕtvy. Zaujme ho preto, že Frodo Faramira poznal. Vypočúva ho. Frodo postupne vyrozpráva príbeh svojho putovania, no nezmieni sa o cieli výpravy, Prsteni, ani ničom, čo s ním súvisí. Faramir nechá hobitom zaviazať oči a odvedie ich do jaskyne za vodopádom. Jeho muži si všimli aj Glocha, nedokázali ho však chytiť. Pri odpočinku v jaskyni sa Sam preriekne a prezradí Prsteň, v náväznosti na to aj Boromirovu zradu. Navzdory obavám z Faramirovej reakcie si však Faramir Prsteň nechce ponechať. V noci však vyvedie Froda z jaskyne a ukáže mu Glocha, ktorý pod vodopádom loví ryby. Faramirovi muži sú pripravení Glocha zastreliť, pretože sa dostal príliš blízko k ich tajnému úkrytu. Frodo však zostúpi ku Glochovi, prehovorí ho, aby išiel s ním, a Faramirovi muži ho zviažu. Gloch to berie ako zradu zo strany Froda, hoci mu tým zachránil život. Faramir napokon hobitov aj Glocha prepustí, no Glochovi daruje život len pod podmienkou, že sa zostane držať pri Frodovi. Faramir taktiež varuje Froda pred Glochovou zlobou.

Gloch opäť vedie hobitov tajnou cestou do Mordoru. Prejdú okolo desivého mesta Minas Morgul, ktoré bolo kedysi podobné Minas Tirithu, ale zmenila ho nadvláda Saurona. Uvidia z neho vychádzať jedno zo Sauronových vojsk. Gloch vedie hobitov hore strmým schodiskom a neskôr ich vovedie do silne páchnucej chodby. Tam sa im stratí. Hobiti zistia, že ich prenasleduje nejaké monštrum, ale Frodovi sa podarí dočasne ho zahnať za pomoci fľaštičky, ktorú dostal od Galadriel. Východ z tunela blokuje hrubá pavučina, cez ktorú sa Frodo preseká so svojím mečom Žihadlom. Fľaštičku teraz nesie Sam, čo využije monštrum, ktoré ich prenasledovalo – prastará príšera Opucha pripomínajúca obrovského pavúka. Tá zaútočí na Froda, kým Sama napadne Gloch, ktorý dvojicu hobitov zradil a zámerne ich do brlohu Opuchy zaviedol. Sam však Glocha premôže a ten zuteká. Potom sa mu podarí poraniť a odohnať Opuchu. Frodo ale leží zabalený v jej pavučine bez známok života. Sam dospeje k záveru, že je mŕtvy, a po ťažkom vnútornom boji vezme Veľprsteň, aby ako posledný zo Spoločenstva prsteňa splnil poslanie a zničil ho. Vtom sa objavia ohyzdi a Sam si potajomky vypočuje ich rozhovor. Dozvie sa od nich, že Frodo nie je mŕtvy, jed Opuchy ho len omráčil. Ohyzdi odnesú Frodovo telo a Sam je odhodlaný ho zachrániť. 

 Rozdiely oproti filmu 
V porovnaní s rovnomerným filmom zahŕňa kniha úseky deja, ktorý vo filme zaradili do prechádzajúceho dielu (smrť Boromira) a do nasledujúceho dielu (stretnutie Froda s Opuchou). Bitka v Helmovej rokline je vo filme zaradená na konci a nie v strede dejovej línie Aragorna, Legolasa a Gimliho a predchádza jej ďalšia, v knihe nespomínaná bitka a pád Aragorna do priepasti. Na rozdiel od knihy sú v Helmovej rokline ukryté aj rohanské ženy a deti. Pomoc zo strany entov je pri bitke v Helmovej rokline vynechaná, zato sa objaví v knihe nespomínaná posila v podobe elfov. Film zobrazí aj scény, v ktorých enti s pomocou hobitov ničia Isengard, čo v knihe popísané nie je.

 Referencie 

Kategória:Knihy z 1954
Kategória:Stredozem
Kategória:Fantasy knihy
Kategória:Sfilmované knihy